આવા મંત્રમુગ્ધ કરી દે એવા વાતાવરણમાં કામદેવ અને એની પત્ની રતિએ નૃત્ય કરવાનું શરૂ કર્યું. કામદેવે પોતાના કામસૂત્રના આસનો નર અને નારાયણ સામે ભજવવાના શરુ કર્યા અને એમની સાથે આવેલી સ્વર્ગની સોળ હજાર અપ્સરાઓ પણ એમની આજુબાજુ ચારેતરફ ફેલાઈને નાચગાન કરવા લાગી. અત્યંત નાચગાન અને શોરબકોર થવાને કારણે નર અને નારાયણ તપમાંથી જાગી ગયાં. એમણે આજુબાજુ જોયું તો ઋતુ બદલાઈ ગઈ હતી, એટલે તપમાંથી જાગીને નારાયણે નરને પુછ્યું કે, “થોડા સમય પહેલા તો શિશિર ઋતુનો ભયાનક આતંક હતો ત્યાં આટલી જલદી વસંત કેવી રીતે આવી!” બંને ઋષિઓને ખુબ આશ્ચર્ય થતું હતું ત્યાં જ તેમને નાચી રહેલા કામદેવ નજરે પડ્યાં. નરે નારાયણને કહ્યું કે, “જુઓ ત્યાં સામે કામદેવ પોતાની પત્ની સાથે નાચી રહ્યાં છે. આ નક્કી આપણું તપ ભંગ કરાવવા માટેનું ઈન્દ્રનું કાવતરું હશે.”